ആപ്പിൾ ഐഫോൺ 7 പ്ലസിനെതിരെ പുതിയ പരാതി . 512 പിക്സൽസ് എന്ന ബ്ലോഗിലൂടെ സ്റ്റീഫൻ ഹാക്കറ്റാണ് ആദ്യം ഈ വിവരം പുറത്തുവിട്ടത് . ആപ്പിൾ ഈയിടെ പുറത്തിറക്കിയ ഐഫോൺ 7 പ്ലസിൽ നിന്നും പാമ്പ് ചീറ്റുന്ന തരത്തിലുള്ള ശബ്ദം പുറത്തു വരുന്നതായാണ് സ്റ്റീഫന്റെ പരാതി . ഐഫോണിന്റെ പുറകുവശത്തു നിന്നാണ് ഈ ശബ്ദം കേൾക്കുന്നതെന്ന് സ്റ്റീഫൻ പറഞ്ഞു . ചീറ്റുന്നതുപോലുള്ള ശബ്ദമാണ് പുറത്തുവരുന്നതെന്ന് ഉപയോക്താക്കളിൽ ചിലരും പറയുന്നു . ഹാക്കറ്റിന് പിന്നാലെ ടെക് ക്രഞ്ചസിന്റെ ഡാരൽ എതെറിംഗ്ടണും ഈ വാർത്ത സ്ഥിരീകരിച്ചു . ഫോണിനകത്തുള്ള കോയിൽ വൈനെന്ന ഭാഗമാകാം ശബ്ദത്തിന് കാരണമെന്ന് വാദമുണ്ട് . ഇലക്ട്രോമാഗ്നറ്റിക് എഫക്റ്റുകളും അസാധാരണ ശബ്ദത്തിന് കാരണമായേക്കാമെന്ന് വിദഗ്ധർ അഭിപ്രായപ്പെട്ടു . കൂടുതൽ അപ്ലിക്കഷനുകൾ ഉപയോഗിക്കുമ്പോൾ ഐഫോണിലെ എ10 ഫ്യൂഷൻ പ്രോസസറിൽ നിന്നും ശബ്ദമുണ്ടാകുന്നുവെന്നും വിദഗ്ദർ പറയുന്നുണ്ട് .